BMW F15

Η BMW X5 F15 είναι ένα μεσαίο πολυτελές SUV αυτοκίνητο, που παράγεται από τη γερμανική αυτοκινητοβιομηχανία BMW, από τις 1 Αυγούστου 2013 έως τον Ιούλιο του 2018. Ήταν η τρίτη γενιά της BMW X5. Αντικατέστησε τη BMW X5 E70 και αντικαταστάθηκε από τη BMW X5 G05, που μπήκε στη μαζική παραγωγή τον Αύγουστο του 2018 και λανσαρίστηκε τον Νοέμβριο του 2018.

Ειδικότερα η F15 ήταν και η πρώτη X5 που διατέθηκε, εκτός από τετρακίνητη, και προαιρετικά με κίνηση στους πίσω τροχούς, και συγκεκριμένα στην έκδοση sDrive 25d που μπήκε στην παραγωγή τον Δεκέμβριο του 2013, σε αντιδιαστολή με την ονομασία xDrive του συστήματος 4-κίνησης που χρησιμοποιεί η BMW σε πολλά μοντέλα της από το 2003.

 Βασικά στοιχεία 

Το μοντέλο παρουσιάστηκε για πρώτη φορά επίσημα στις 30 Μαΐου 2013 και οι πρώτες πωλήσεις ξεκίνησαν τον Νοέμβριο του ίδιου έτους, για τη σεζόν (model year, έτος μοντέλου) του 2014. Βασίστηκε στο ίδιο σασί με την προηγούμενη γενιά της X5, με αποτέλεσμα να έχει ίδιο μεταξόνιο με την προκάτοχο, στα 2.933 χιλιοστά, και μόλις 3 εκατοστά μεγαλύτερο συνολικό μήκος. Ωστόσο, έφερε σημαντικές τεχνολογικές αναβαθμίσεις, ενώ είχε δοθεί μεγάλη έμφαση και στην αεροδυναμική, καθώς είχε αεροδυναμικό συντελεστή Cd 0,31 στην έκδοση xDrive30d που είχε τον χαμηλότερο συντελεστή (έναντι 0,33 στη βασική έκδοση της προκατόχου), νούμερο κορυφαίο για SUV.

Όλοι οι κινητήρες της X5 F15 συνδυάζονται με ένα 8-τάχυτο αυτόματο κιβώτιο με Steptronic, το γνωστό ως 8HP, της γερμανικής εταιρείας ZF.

Στο σαλόνι, η οθόνη του συστήματος πολυμέσων έγινε πλέον ανεξάρτητη σε κεντρική θέση, κατά τα τυπικά πρότυπα της σύγχρονης παγκόσμιας αυτοκίνησης. Το σύστημα iDrive είχε αναθεωρηθεί. Το λεγόμενο Driving Experience Control μπορεί να χρησιμοποιηθεί για τη ρύθμιση διαφορετικών προγραμμάτων οδήγησης, τα οποία επηρεάζουν ιδιαίτερα την παροχή καυσίμου, τον επιλογέα ταχυτήτων και το σύστημα διεύθυνσης. Με την προαιρετική προσαρμοζόμενη ανάρτηση (συμπεριλαμβανομένης της σταθεροποίησης κλίσεων Adaptive Drive), τα αμορτισέρ μπορούν να ρυθμιστούν μέσω του Driving Experience Control.

 Υβριδική έκδοση 

Η έκδοση X5 xDrive40e ήταν το πρώτο στην ιστορία της BMW plug-in υβριδικό αυτοκίνητο. Η χρήση της τεχνολογίας eDrive στην πλατφόρμα της X5 είχε μεταφερθεί απευθείας από το παρακλάδι BMW i και ιδίως από την τεχνολογία του σπορ μοντέλου BMW i8, το οποίο μπήκε στην παραγωγή τον Απρίλιο του 2014. Ειδικότερα η παραγωγή της X5 xDrive40e ξεκίνησε τον Αύγουστο του 2015 και λανσαρίστηκε πρώτα στις ΗΠΑ τον Οκτώβριο του ίδιου έτους, για τη σεζόν (model year, έτος μοντέλου) του 2016, με βασική τιμή στα 62.100 δολάρια, συν 995 δολάρια επιβάρυνση λόγω του κόστους μεταφοράς.

Το μηχανικό της σύνολο αποτελείται από έναν βενζινοκινητήρα 2.0 λίτρων I4 (4-κύλινδρο σε σειρά) με turbo, ισχύος 242 hp; 180 kW (245 PS), και έναν ηλεκτροκινητήρα ισχύος 111 hp; 113 PS (83 kW) και μια μπαταρία 9,0 kWh.

 Αναφορές 

 Εξωτερικοί σύνδεσμοι 
 Autocar.co.uk / The new BMW X5 F15

F15
Κατηγορία:Αυτοκίνητα πολυτελείας
Κατηγορία:Αυτοκίνητα SUV
Κατηγορία:Γερμανικά αυτοκίνητα